Biden al nader aan Withuis; Trump beweer verkiesing word ‘gesteel’Die Amerikaanse pres. Donald Trump en die man wat hom die stryd aansê, Joe Biden. (Foto’s: ANA) Terwyl die Amerikaanse pres. Donald Trump se hoop op ŉ tweede termyn in die Withuis oënskynlik vervaag terwyl meer stemme in enkele slagveldstate nog getel word, het die president ŉ buitengewone aanval op die land se demokratiese proses geloods en aangevoer die verkiesing word van hom “gesteel”. Trump het nie bewyse hiervoor aangebied nie, maar het verkiesingswerkers gekap en beweer bedrog word gepleeg in die state waar uitslae van ŉ krimpende poel stemme die Demokrate se Joe Biden al nader aan oorwinning bring. “Dit is ŉ geval van waar hulle die verkiesing probeer steel,” het Trump in die Withuis gesê. Hy het sowat 15 minute gepraat voordat hy die vertrek verlaat het sonder om enige vrae te beantwoord. Biden, die voormalige adjunkpresident, kalwe stadigaan weg aan die Republikeinse president se voorsprong in Pennsilvanië en Georgia. Hy behou ook klein voorspronge in Nevada en Arizona, maar kruip al nader aan die 270 stemme in die kieskollege wat uiteindelik die wenner van die verkiesing bepaal. In Pennsilvanië het Trump se voorsprong van 319 000 Woensdagmiddag tot nagenoeg 50 000 Donderdagaand gekrimp, terwyl die marge in Georgia van 68 000 tot 2 500 afgeneem het. Die syfers gaan na verwagting al hoe meer in Bidens se guns beweeg. Talle van die uitstaande stembriewe is uit gebiede wat tipies Demokraties stem. Dit sluit die stede Philadelphia en Atlanta in. Biden se voorsprong in Arizona het intussen van 93 000 tot sowat 48 000 gekrimp, terwyl hy in Nevada met net sowat 11 000 stemme voorloop. Biden sal die volgende president word as hy Pennsilvanië oorwin, of deur twee van die state tussen Georgia, Nevada en Arizona in te palm. Trump se roete is veel steiler. Hy moet vasklou aan Pennsilvanië en Georgia, terwyl hy Biden in óf Nevada óf Arizona moet verbysteek. Die meeste groot televisienetwerk het Biden ŉ voorsprong van 253 teenoor 214 in kieskollegestemme gegee – dit word grootliks bepaal deur state se bevolkings – nadat hy die belangrike state van Wisconsin en Michigan in die sak kon steek. Betogers in verskeie Amerikaanse stede het vir ŉ tweede agtereenvolgende dag die strate ingevaar en die verkiesing is nou in die hande van burgerlike werkers wat noukeurig deur die magdom stembriewe werk. Talle daarvan is boonop weens die Covid-19-pandemie gepos. Dit kan nog dae duur voor die finale uitslae in verskillende state verklaar word. In Pennsilvanië moet nog 350 000 stembriewe verwerk word, in Arizona 400 000 en in Nevada is 190 000 stemme nog nie getel nie. Trump se opmerkings volg op ŉ reeks twiets vroeër die dag waarin hy gevra het dat stemtellery gestaak word, selfs al is hy in soveel state agter Biden dat hy in só ŉ geval die tuig moet neerlê. Die Trump-kamp het ook reeds verskeie hofsake in Georgia, Michigan, Nevada en Pennsilvanië aanhangig gemaak, hoewel regters in Georgia en Michigan dit vinnig van die hand gewys het. Regskenners meen Trump het ŉ skrale kans om op hierdie manier die uitslag van die verkiesing te beïnvloed. Biden het in reaksie gesê demokrasie is soms morsig en het mense gevra om kalm te bly. “Soms vereis dit ook ŉ bietjie geduld. Maar daardie geduld word nou al meer as 240 jaar lank beloon in ŉ regeringstelsel wat deur die res van die wêreld beny word.” Die uitslae beklemtoon die land se diepe politieke verdeeldheid en die stadige tellery van die miljoene geposde stembriewe is ŉ herinnering van die dodelike pandemie wat steeds mense se lewe ontwrig. Trump-vertrouelinge sê die president hou alle verwikkelinge fyn dop en praat gereeld met goeie vriende en adjudante in die veld. Twitter en Facebook het intussen van verskeie van die president se plasings as misleidend gemerk.